Materiál ku konferencii:

Správa o priebežnom hospodarení SBZ a čerpaní príspevku pre uznaný šport v roku 2021

Na úvod zopakujem informáciu o stave finančných prostriedkov k 31. 12. 2020, ktorá je uvedená vo výročnej správe o hospodárení SBZ za minulý rok:

– stav na bežnom účte: 24 926,35 EUR

– stav v pokladni: 782,74 EUR

Z týchto prostriedkov sme však museli začiatkom roku 2021 vrátiť do štátneho rozpočtu nevyčerpanú časť príspevku pre uznaný šport, čo bolo konkrétne 16376 EUR. Jeden z podstatných dôvodov nevyčerpania príspevku sa dá pripísať na účet covidu. Všetky špičkové medzinárodné súťaže, na ktorých naši reprezentanti v predchádzajúcich rokoch štartovali, boli najskôr presunuté a nakoniec v roku 2020 úplne zrušené. To platí pre všetky kategórie, vrátane mládežníckych.

Za prvých 8 mesiacov tohto roku máme, po zaokrúhlení, príjmy 25 870 EUR a výdavky 4 535 EUR. Hlavným zdrojom príjmov sú príspevok zo štátneho rozpočtu pre uznaný šport, vďaka ktorému nám na účet prišlo 25 200 EUR, zvyšok je príjem z členského. Tento je v porovnaní s rokom 2020 polovičný, nižší objem prišiel z klubov v Košiciach i Michalovciach, žiadne členské neprišlo zo Žiliny či od hráčov družstva BMBK a napríklad ani od našich členov z Poľskej republiky.

Na strane našich výdavkov bol príspevok do EBL a WBF, úhrada vložného pre družstvo Slovenska do medzinárodných online súťaží spolu 2190 EUR a príspevok pre KBK na výchovu športovej mládeže necelých 2000 EUR. Ostatné výdaje (internet, bankové poplatky) boli 136 EUR.

Do konca roku očakávame ešte jednu splátku príspevku pre uznaný šport. Na strane výdavkov ostáva uhradiť košickému klubu poslednú splátku príspevku na výchovu športovej mládeže, uhradiť náklady na organizáciu MMS a odmeny pre najlepšie družstvá a páry, zabezpečiť štart reprezentačného družstva na Hrách malých zväzov vo Vilniuse a hlavne uhradiť výdavky spojené s dôstojným zabezpečením a organizáciou Champions‘ Cupu v Pezinku a s účasťou nášho družstva na tejto prestížnej súťaži.

Čo sa týka čerpania finančného príspevku zo štátneho rozpočtu, tak sme podľa zmluvy povinní tento príspevok rozdeliť nasledovne: min. 7 602 EUR na účel športovej reprezentácie, min. 4 561 EUR na podporu klubom, min. 6 082 EUR na rozvoj talentovaných športovcov a max. 4 561 EUR na správu a prevádzku. Ak sa nepodarí dohodnúť s ministerstvom presunutie prostriedkov z účelu rozvoja talentovaných športovcov, tak túto položku budeme pravdepodobne musieť začiatkom roku 2022 vrátiť do štátneho rozpočtu.

Ku dňu 31. 8. 2021 má SBZ na účtoch 29 831 EUR a v hotovosti nezmenených 782,74 EUR.

KOMENTÁR:

Ministerstvo mierne navýšilo príspevok pre náš zväz oproti roku 2020. Podrobnejšie plánovanie výdavkov a ich štruktúry bolo opäť sťažené úplným zrušením ME družstiev na Madeire a MSJ v Taliansku. Prvým turnajom organizovaným naživo pod hlavičkou EBL budú tento rok zrejme až Hry malých zväzov s účasťou družstva Slovenska a Champions‘ Cup, kam výnimočne môžeme nominovať družstvo vzhľadom k tomu, že lokálnym partnerom EBL je práve SBZ. Preto výdavky na štátnu reprezentáciu boli v prvých troch štvrťrokoch obmedzené len na prípravu vo forme účasti širšieho kádra reprezentantov na šiestich veľmi kvalitne obsadených turnajoch na BBO.

Košický aj topoľčiansky klub mali na jar viac obmedzené podmienky pre prácu s mládežou. Topoľčiansky klub sa vzdal príspevku na rozvoj športu mládeže, košický klub si svoju pomernú časť na tento účel plánuje vyčerpať.

S talentovanými športovcami do 23 rokov sa nedarí pracovať podľa predstáv, ako-tak systematicky sa na BBO a v klube pripravuje iba pár Borták - Kentoš. Okrem toho predpokladáme účasť Tomáša Pavlíka na Seminári vedúcich turnajov, ktorý tento rok organizuje EBL v Budapešti.

Najväčšia položka na strane výdavkov bude tento rok súvisieť s usporiadaním Champions‘ Cupu. SBZ časť nákladov na využitie priestorov v zámku v Pezinku uhradil vo forme zálohy ešte v roku 2020. Zvyšok podľa aktuálneho čerpania za služby doplatíme tento rok.

SBZ nepožiadalo o zaradenie medzi subjekty pre príjem 2% dane, takže táto zložka príjmu je tento rok nulová. Počas prvých 8 mesiacov SBZ neposkytol zo svojho rozpočtu žiadnej organizácii ani jednotlivcovi prostriedky vo výške 5000 EUR a viac.

v Bratislave, 31. augusta 2020

Správu vypracoval: Peter Belčák